**УЛСЫН ИХ ХУРЛЫН 2015 ОНЫ НАМРЫН ЭЭЛЖИТ ЧУУЛГАНЫ**

 **ТӨСВИЙН БАЙНГЫН ХОРООНЫ 11 ДҮГЭЭР САРЫН 11-НИЙ ӨДӨР**

**/ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны гар тэмдэглэл | 1-4 |
| 2 | Хуралдааны дэлгэрэнгүй тэмдэглэл | 5-13 |
|  **Нэг. Монгол Улсын 2016 оны төсвийн тухай, Хүний хөгжил сангийн 2016 оны төсвийн тухай, Нийгмийн даатгалын сангийн 2016 оны төсвийн тухай хуулийн төслүүд** /хоёр дахь хэлэлцүүлэг, үргэлжлэл/ | 5-13 |

**Монгол Улсын Их Хурлын 2015 оны намрын ээлжит чуулганы**

**Төсвийн байнгын хорооны 11 дүгээр сарын 11-ний өдөр**

**/Лхагва гараг/-ийн хуралдааны гар тэмдэглэл**

 Төсвийн байнгын хорооны дарга Ч.Улаан ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 13 гишүүн ирж, 68.4 хувийн ирцтэйгээр хуралдаан 19.00 цагт Төрийн ордны “А” танхимд эхлэв.*

***Тасалсан:*** *Р.Амаржаргал, Ц.Даваасүрэн, Д.Дэмбэрэл, Б.Наранхүү, Ч.Хүрэлбаатар, Ж.Эрдэнэбат.*

 **Нэг. Монгол Улсын 2016 оны төсвийн тухай, Хүний хөгжил сангийн 2016 оны төсвийн тухай, Нийгмийн даатгалын сангийн 2016 оны төсвийн тухай хуулийн төслүүд** /хоёр дахь хэлэлцүүлэг, үргэлжлэл/

 Хэлэлцэж буй асуудалтай холбогдуулан Сангийн сайд Б.Болор, мөн яамны Төсвийн бодлого, төлөвлөлтийн газрын дарга Ж.Ганбат, Төсвийн хөрөнгө оруулалтын газрын дарга А.Мөнхбаясгалан, Эдийн засгийн бодлогын газрын дарга Г.Батхүрэл, Хууль, худалдан авах ажиллагааны газрын дарга Э.Хангай, Төсвийн бодлого, төлөвлөлтийн газрын Төсвийн орлогын хэлтсийн дарга Э.Алтанзул, Төсвийн зарлагын хэлтсийн дарга О.Хуягцогт, Орон нутгийн хөгжлийн сангийн нэгдсэн хэлтсийн дарга М.Батгэрэл, Хөгжлийн санхүүжилт, өрийн удирдлагын газрын Өрийн удирдлагын хэлтсийн дарга Н.Нарангэрэл, Санхүүгийн бодлогын газрын Санхүүгийн хөрөнгийн удирдлагын хэлтсийн дарга Б.Төгөлдөр нар оролцов.

 Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Б.Гандулам, Ё.Энхсайхан, Хяналт үнэлгээний хэлтсийн Төсвийн шинжилгээний хэсгийн зөвлөх Г.Даваажаргал, С.Тэгшжаргал, мөн хэлтсийн Хуулийн хэрэгжилтэд хяналт тавих албаны зөвлөх Г.Билгээ нар байлцав.

 *Монгол Улсын 2016 оны төсвийн тухай хуулийн төслийг Улсын Их Хурлын чуулганы нэгдсэн хуралдаанаар хэлэлцэх үед Төсвийн байнгын хорооны хуралдаанаар хуулийн төслийн хоёрдугаар хэлэлцүүлгийг үргэлжлүүлэн хэлэлцүүлэх шаардлагатай гэсэн Улсын Их Хурлын даргаас өгсөн чиглэлийн дагуу санал хураалт явуулав.*

Улсын Их Хурлын гишүүн Я.Санжмятав, Д.Ганхуяг, М.Зоригт, Д.Эрдэнэбат нар санал хэлэв.

**Ч.Улаан: 1.** Улсыннэгдүгээр төв эмнэлгийн үйл ажиллагаа явуулахад нь шаардлагатай Эрүүл мэндийн даатгалаас санхүүжих орлого, зардлыг 2.8 тэрбум төгрөгөөр нэмэгдүүлж, Эрүүл мэндийн сангийн улсын эмнэлгүүдэд олгох санхүүжилтийн хэмжээг мөн дүнгээр нэмэгдүүлэх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 2

 Бүгд: 13

 84.6 хувийн саналаар дэмжигдлээ.

 2.Улсын нэгдүгээр төв эмнэлгийн санаачилсан 1 эмнэлэг, 2 жигүүр төслийг 2016 онд хэрэгжүүлэхэд эрүүл мэндийн даатгалын сангаас санхүүжих тусламж, үйлчилгээний зардал болох 2.8 тэрбум төгрөгийн эх үүсвэрийг Эрүүл мэндийн сайдын багцад нэмж тусгах гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

 76.9 хувийн саналаар дэмжигдлээ.

 3.Улсын Их Хурлын гишүүн Ц.Нямдоржийн гаргасан, Хууль зүйн сайдын багцад эмнэлгийн барилгыг дуусгах зардалд 4 тэрбум төгрөг нэмж тусгах гэсэн саналыг Улсын Их Хурлаас гарах тогтоолын төсөлд эмнэлгийн талаарх асуудлыг Засгийн газарт үүрэг өгч, судлуулж шийдвэрлүүлэхээр тусгая гэсэн найруулгатайгаар дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

 76.9 хувийн саналаар дэмжигдлээ.

 4.Улсын Их Хурлын гишүүн Ж.Энхбаяр, Я.Санжмятав, Ц.Оюунбаатар, Ц.Баярсайхан нарын гаргасан, Гамшиг судлалын хүрээлэнг Онцгой байдлын ерөнхий газартай нэгтгэхийг больж, урсгал зардлыг 150.4 сая төгрөгөөр нэмэгдүүлэх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 2

 Бүгд: 13

 84.6 хувийн саналаар дэмжигдлээ.

 5.Улсын Их Хурлын гишүүн Я.Санжмятав, Д.Оюунхорол нарын гаргасан, 1 дүгээр хавсралтын хасах жагсаалтын 40 дүгээрт тусгагдсан, сургуулийн барилга 640 суудал Завхан аймгийн Их-Уул сум, 2016-2017. Төсөвт өртөг 1.5 тэрбум гэсэн төсөл, арга хэмжээг энэ дүнгээр хасах жагсаалтаас хасаж, төсөвт буцааж тусгах.

 2016-2017 онд төсөвт өртөг нь 4.5 тэрбумаас 2016 онд 1.5 тэрбум гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 1

 Бүгд: 13

 92.3 хувийн саналаар дэмжигдлээ.

 6.Урсгал зардал нэмэгдүүлэх саналын 17-д, Боловсрол, соёл, шинжлэх ухааны сайдын багцад:

 1.Монгол орны болон Улаанбаатар хот орчмын газар хөдлөлийн идэвхжилт цаашдын төлөв байдлыг судлах ажилд 228.4 сая төгрөг.

 2.Газар хөдлөлтийг бүртгэх идэвхжилтийг хянах станцуудын сүлжээг өргөтгөх, хэвийн ажиллагааг хангахад 355 сая төгрөгийг.

 Монгол Улсын Шадар сайдын багцад: Газар хөдлөлтийн гамшгаас урьдчилан сэргийлэх, эрсдлийг бууруулах чиглэлээр сургалт, сурталчилгааны ажил зохион байгуулахад 200 сая төгрөгийг тус тус тусгах гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Ж.Энхбаяр тайлбар хэлэв.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар дэмжигдлээ.

 7.Улсын Их Хурлын гишүүн М.Зоригтын гаргасан, Сүхбаатар аймгийн Эрдэнэцагаан сумын ерөнхий боловсролын сургуулийн барилгын гүйцэтгэлийн үлдэгдэл 3.2 тэрбум төгрөгийг нэмж тусгах гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

 76.9 хувийн саналаар дэмжигдлээ.

 8.Улсын Их Хурлын гишүүн Д.Эрдэнэбатын гаргасан, Сэлэнгэ аймгийн Мандал сумын 15.8 км замын концессын гэрээний дуусгаврын эргэн төлөлт 13 тэрбум төгрөгийг төсвийн хөрөнгө оруулалтад нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 6

 Бүгд: 13

 53.8 хувийн саналаар дэмжигдлээ.

 *Хуралдаан 35 минут үргэлжилж, 19 гишүүнээс 13 гишүүн ирж, 68.4 хувийн ирцтэйгээр 19 цаг 35 минутад өндөрлөв.*

 Тэмдэглэлтэй танилцсан:

 ТӨСВИЙН БАЙНГЫН

 ХОРООНЫ ДАРГА Ч.УЛААН

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2015 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 11 ДҮГЭЭР САРЫН 11-НИЙ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ч.Улаан**: Байнгын хорооны гишүүдийн оройн амгаланг айлтгая. Байнгын хорооны ирц хангалттай байна.

 Байнгын хороо Их Хурлын даргаас өгсөн чиглэлийн дагуу хуралдахаар цугларсан байна. З асуудал ярь гэсэн чиглэл өгч байна.

 Хоёрдугаар хэлэлцүүлгийг үргэлжлүүл гэсэн чиглэл өгсөн. Тийм учраас Байнгын хороо цуглаад байна. Ямар, ямар З асуудал ярих юм, одоо Засгийн газрын саналыг эхэлж сонсоно доо. Засгийн газрын саналыг. Ер нь бол замбараагүй явдал болж байна, ийм тохиолдол урьд нь байгаагүй. Тэгээд юуны өмнө нэгэнт хуралдаж байгаа юм чинь дэг жаяг байх ёстой. Хэлэлцэх асуудлаа эхлээд тогтох ёстой байх, гишүүд ээ.

 Тэгээд Байнгын хороонд З асуудлаар Их Хурлын дарга чиглэл өгсөн. Энэ З асуудлаа хэлэлцье гэсэн саналыг би та бүхэнд оруулж байна. Ямрыгаа ч мэдээгүй, тэр асуудал нь хаана байна вэ?

 Нэг дэх асуудал нь ийм асуудал байна. Нэгдсэн нэгдүгээр төв эмнэлгийн санаачилсан 1 эмнэлэг 2 жигүүр төслийг 2016 онд хэрэгжүүлэхэд Эрүүл мэндийн даатгалын сангаас санхүүжих тусламж үйлчилгээний зардал болох 2.8 тэрбум төгрөгийн эх үүсвэрийг нэмж тусгах гэсэн асуудал байна.

 Нөгөө асуудал нь, Гамшиг судлалын хүрээлэнг Онцгой байдлын ерөнхий газартай нэгтгэх гэснийг больж, урсгал зардлыг 150 сая төгрөгөөр нэмэгдүүлэх гэсэн асуудал байна.

 Үндсэндээ 2 асуудал байгаа юм байна. Энэ З-аас өөр асуудал хэлэлцэхгүй шүү. Их Хурлын даргаас чиглэл өгсөн асуудлаас өөр асуудал хэлэлцэхгүй. Энэ асуудлуудаа хэлэлцээд, саналаа гаргахын өмнө учрыг тодруулах хэрэгтэй. Тэгэхийн тулд Засгийн газар хэрэгтэй, байр сууриа илэрхийлэх хэрэгтэй.

 Эмнэлэгтэй холбоотой асуудал байна, энэ нь хоёр асуудал байна. Нэг нь эрүүл мэндийн даатгалаас хөрөнгө гаргах нэг асуудал байгаа юм байна. Нийгмийн даатгалын сантай холбоотой асуудал байна. Ингээд хоёр асуудал гэж үзэж байгаа юм байна.

 Гамшиг судлалын хүрээлэнгийн орон тоо нэмэгдүүлэх гэсэн ийм З асуудал байна.

 Энэ З асуудлыг хэлэлцэх нь зүйтэй юу? Өөр саналтай гишүүн байна уу? Санжмятав гишүүн.

 **Я.Санжмятав**: Завхан аймгийн хоёр гишүүнийг яриадах аа гээд хурал дээр ярьсан. Та байсан байх. Тэгээд энэ хүрээндээ Завхан аймгийн Их-Уул сумын сургууль онцгой нөхцөл байдалтай байгаа учраас энэ асуудлыг ярилцаж, шийдэх нь зүйтэй гэж шийдлээ. Тоог нь буюу төсвийг нь ямар хэмжээтэй байхыг нь Төсвийн байнгын хороогоор оруулаад ирээрэй гэсэн чиглэл өгөөд, сая хурал дууссаны дараа эндээс дүн нь орох ёстой гэсэн ийм зүйл ярьсан юм. Тэгээд ажлын хэсэг, Сангийн яамныхантай яриад өмнө нь хөх номон дээр орж ирснээрээ 640 хүүхдийн сургуулийн барилга 4 тэрбум 500, 2016 онд санхүүжигдэх нь 1 тэрбум 500 гэдгээр санал хураалгаж өгөөч ээ гэсэн ийм хүсэлт байна.

 **Ч.Улаан**: Тэр орж ирсэн саналыг нь 2 объект дээр нь хуваагаад л тавь гэсэн биз дээ. Би тэгж л ойлгосон шүү дээ. Тэгсэн биз дээ.

 **Я.Санжмятав**: Сүүлд нь засчихсан юм дарга аа?

 **Ч.Улаан**: Тэгээд Сангийн яам түүнийгээ хуваагаад тоогоо надад хэлчих л дээ.

 **Я.Санжмятав**: Та одоо ийм том хүн байж, ийм жижиг юман дээр ойлгосоор байж битгий ингэж тоглоом хийж бай л даа.

 **Ч.Улаан**: Харин нэг объект дээр байгаа хоёр хөрөнгийг нь 2 объект дээр нь хуваагаад тавьж гэсэн биз дээ.

 **Я.Санжмятав**: Тэгээгүй юм аа. Ажлын хэсгийн ахлагч Ганхуяг дарга байгаа та бас хэлж өгөөч.

 **Ч.Улаан:** Юу гэж яригдсан юм бэ? Би бол тэгж л ойлгосон. Тэгээд дүнгий нь аваад ирэхээр нь хоёр хуваагаад тавьчих юм байна аа, объект дээр нь л гэж ойлгосон шүү дээ. Ганхуяг гишүүн.

 **Д.Ганхуяг**: Эхлээд тэгж хураачхаад, бүр сүүлд нь энэ сургууль дээр нь мөнгө тавих хэрэгтэй юм байна аа. Тийм учраас тэр мөнгийг нь Байнгын хороон дээрээ яриад ирээрэй гэж хэлсэн. Та тэгэхэд гарч орж байсан уу? Үгүй юу? Яг тэгж хэлсэн. Байнгын хорооны Отгонбаатар нар мэдэж байгаа, тодорхой мөнгө тавиад ирээрэй гээд. Тэр мөнгийг хэзээ тавьдаг юм бэ гээд асуусан чинь, одоо тавихгүй бол болохгүй гээд энэ Байнгын хорооны референтүүд, ажилтнууд бас тэгж байна. Сангийн яам ч тэгж байгаа юм аа, Улаан сайд.

 **Ч.Улаан**: Одоо тавихыг нь ч би ойлгоод байна л даа. Байгаа мөнгийг хоёр объект дээр нь хоёулан дээр нь мөнгө тавиарай. Нэгэнд нь байхгүй байна гэж ойлгосон юм.

 **Д.Ганхуяг**: Нэг тийм яриа яваад, тэр нь түүгээрээ хураагдаад дуусчхаад бүр сүүлд нь хэлсэн шүү дээ, нэлээн явж байгаад.

 **Ч.Улаан**: Завханы 2 объектын хөрөнгө оруулалтын асуудал байгаа юм байна. Ингээд 4 асуудал боллоо. Зоригт гишүүн.

 **М.Зоригт**: Заримынх нь орж гарсан үеэр бас Сүхбаатар аймгийн Эрдэнэцагаан суманд одоо баригдаад дуусаж байгаа сургуулийн 3.2 тэрбумыг оруулъя гэж ярьсан. Түүнийг та сонссон л байх. Одоо барилга нь дуусаж байгаа, 3.2-ыг нь өгөхгүй бол нөгөө компани нь болохоо байж байгаа. Түүнийгээ ч гэсэн оруулчих л даа, Улаан сайд аа. Уг нь та байсан. Та сонссон.

 **Ч.Улаан**: Би ч бас байсан мөртлөө сонсохгүй, харсан мөртлөө тогтоохгүй болчхоод л байгаа хүн юм байна л даа. Эрдэнэбат гишүүн. 5 асуудал боллоо шүү. Ер нь энэ чинь тэгээд Их Хурлын дарга дээр очоод буцах юм юм биш биз.

 **Д.Эрдэнэбат**: Би Мандал сумын авто замын концессын дуусгавар болсон гэрээг, огт Засгийн газрын шийдвэртэй юмыг та нар өөр юманд шийдвэр гаргаж байгаа юм чинь, би яагаад шийдвэр нь, гүйцэтгэл нь гарчихсан юмны төлбөрийн тухай асуудал ярьж болдоггүй юм бэ? Энэ чинь гэрээгээр хүлээсэн үүрэг шүү дээ. Ажил нь дууссан, Засгийн газар эргэн төлөлтийн гэрээгээр хүлээсэн үүргээ буулгасан. Энэ улс нь хүлээгээд авчихсан замын энэ төлбөрийг хийхгүй байж болохгүй ээ. Тийм учраас Мандал сумын 15.3 км замын 13 тэрбум төгрөгийг зайлшгүй оруулахгүй бол дараа жил нь бид нар энэ гэрээгээ зөрчсөн хэргээр Засгийн газар нэмэлт хүү болон торгууль төлөх үүрэг хүлээж байгаа юм.

 Тийм учраас үүнийг зайлшгүй оруулах хэрэгтэй гэж би үзэж байгаа юм. Энэ дээр санал хураалгаж өгөөч ээ.

 **Ч.Улаан**: Санал хураалгая гэж байгаа бол томьёоллоо бичгээр ирүүлээрэй, хуулийн дагуу.

 Энэ асуудлуудаар санал хураая. Санал болгон дээр Засгийн газар байр сууриа илэрхийлнэ шүү. Үүнийг яаж хаана тусах юм бэ гэдгийг одоо хэлж авахгүй бол ойлгомжгүй болно шүү.

 Нэг эмнэлэг, 2 жигүүр хөтөлбөрийн хүрээнд Улсын нэгдүгээр эмнэлгийн эрүүл мэндийн даатгалаас санхүүжих орлого, зардлыг 2.8 тэрбум төгрөгөөр нэмэгдүүлэх.

 Эрүүл мэндийн даатгалын сангийн улсын эмнэлгүүдэд олгох санхүүжилтийн хэмжээг мөн дүнгээр нэмэгдүүлэх гэсэн ийм саналаар санал хураах гэж байна. Асууж, тодруулах гишүүд байна уу?

 Надад байна. Би асууж болно биз дээ. Энэ эмнэлгийн концессын гэрээ нь ямар нөхцөлтэй гэрээ байгуулчхаад, яаж ажиллаж байгаа юм бэ? Энэ талаар огт мэдээлэл алга.

 Эрдэнэбат сайд юм уу? Эрүүл мэндийн сайд нь юм уу? Үүнийг их тодорхой танилцуулж өгмөөр байна. Бид ер нь ямар юман дээр санал хураах гэж байна вэ? Одоо энэ эмнэлэг маань хэдэн тэрбум төгрөгөөр дуусах вэ? Байнгын хороонд ирсэн нэг санал дээр нэмж 12 тэрбум төгрөгийн хөрөнгө оруулалт шаардаж байгаа. Ийм санал ирчихсэн байгаа. Тэгэхээр Эрдэнэбат сайд, Болор сайдын байр суурийг сонсъё.

 **Д.Эрдэнэбат**: Энэ баруун талын эмнэлгийн ажил, ажлын дуусгаврыг Засгийн газрын 317 дугаар тогтоолоор барих, ашиглах, шилжүүлэх нөхцөлөөр компанитай гэрээ байгуулагдаад, энэ гэрээний хэрэгжилтийн явцын тухай асуудал, гэрээний эцсийн дүнгийн асуудал яригдаад явж байгаа. Гэрээний хугацааны хувьд би одоо тодруулж, яг өнөөдөр хэлж мэдэхгүй байна. Дагалдах гэрээнүүдийн хийх хугацаа юун дээр саатаад байгаа юм бэ гэдгийг Эрүүл мэндийн яам уг нь тайлбар өгөх ёстой. Энэ анхандаа Хууль зүйн яаманд байж байгаад, Эрүүл мэндийн яам уруу шилжсэн.

 Яг өнөөдөр энэ яах аргагүй барих, ашиглах, шилжүүлэх гэсэн Засгийн газрын тогтоолын дагуу концессын гэрээ хийгдээд явж байгаа, хийгдчихсэн явж байгаа ийм ажлаа гэж ингэж тайлбарлаж байгаа.

 **Ч.Улаан**: Гэрээ хийгдсэн үү?

 **Д.Эрдэнэбат**: Хийгдчихсэн ажил.

 **Ч.Улаан**: Би нэг зүйл тодруулъя. Энэ эмнэлгийг өнөөдрийг хүртэл төсвөөс хөрөнгө оруулаад барьчихсан. Тэр хөрөнгийг яахаар энэ гэрээнд тусаж байгаа вэ? Би түүнийг тодруулах гэсэн юм.

 Харин ойлгомжгүй юм байгаа учраас л би тодруулаад байна. Та бүхэн тодруулж болно шүү дээ. Тэгээд тэнд ашиглалтын зардал бид чинь өгөх гэж байна шүү дээ. Эрдэнэбат сайд.

 **Д.Эрдэнэбат**: Энэ өмнө нь ажил хийсэн компанийн тухай асуудал яригдаж байна. Энэ барилгын ажлыг гүйцэтгэсэн нь өөр компани гүйцэтгэсэн. Үүний үлдэгдэл төлбөрийг төлөх тухай асуудлаар энэ концессын гэрээтэй ямар ч холбоогүй ажил байгаа. Энэ нь шүүх дээр маргаан үүсгээд, шүүхдээд явж байгаа гэж надад мэдээлэл ирсэн. Энэ урд талын гэрээний төлбөрийн гүйцэтгэлийн асуудлаар.

 **Ч.Улаан**: Би тэр гүйцэтгэгчтэй холбоотой асуугаагүй юм. Улсын төсвөөс гарчихсан, ийм болчихсон барилгыг зарсан мөнгийг одоо яах юм бэ? Нөгөө концессоор авч байгаа хүн чинь тэр мөнгийг төлчхөөд үүнийгээ авна биз дээ. Төсөвт мөнгө орж ирэх үү гэдгийг л тодруулах гээд байгаа юм. Тэгэхээр одоо оруулчихсан 10 тэрбум төгрөгийн төсвийн хөрөнгө оруулалт хаачих юм бэ? Тэр бол хийсэн хүн мөнгөө авсан, аваагүй нь хамаагүй. Энэ төсвөөс гарчихсан мөнгийг концессоор, одоо барьсан объектыг концессоор өгөх гэж байна шүү дээ. Тэгвэл Концессоор авч байгаа хүн чинь төсвөөс гарсан зардлаа төсөвт нь буцааж өгдөггүй юм уу? Болор сайд.

 **Б.Болор**: Энэ манай яам бол юугий нь тодруулах вэ дээ. Энэ хүмүүсийг хэд хоног зовоож дууслаа. Их Хурлын гишүүд өөрсдөө шийдвэрээ гаргаж байгаа шүү дээ. Зардал нэмэх нэг ч шийдвэрийг Сангийн яам дэмжихгүй. Тийм учраас Сангийн яамнаас тодруулах юм одоо байхгүй шүү дээ. Их Хурлын гишүүд сая өөрсдөө бүгдээрээ дураараа болоод баахан зардал нэмээд тавилаа шүү дээ. Одоо наадах чинь ч гэсэн зардал нэмэх л санал орж ирж байна. Тэр саналаа дэмжиж байгаа бол одоо кнопоороо шийдээд, дэмжих нь дэмжээд, дэмжихгүй нь дэмжихгүй л яв.

 Сангийн яам бол дэмжихгүй.

 **Ч.Улаан:** Энэ бол дэмжих, дэмжихгүй байр суурь бол ойлгомжтой байна. Тэр урьд нь төсвөөс гарсан хөрөнгийн талаар тодруулаад бидэнд тайлбар өгчих хүн байна уу? Нямдорж гишүүн.

 **Ц.Нямдорж**: Энэ чинь намайг байх үед зөвхөн барилгын ажилд 10 орчим тэрбум төгрөг зарсан. Урьд талын корпус бүтэн дууссан, хойд талынх нь 260 хүн хэвтдэг амбулаторийг барьж явсан чинь зогсоосон. Дээрээс нь 5 орчим тэрбум төгрөгөөр эмрай аппарат, компьютер томограф аппарат гэсэн хоёр өндөр үнэтэй нарийн мэргэжлийн аппарат суурилуулаад би явсан. Одоо энэ концесс гээд байгаа юм чинь үндсээрээ огт болдоггүй юм Засгийн газар хийж байгаа. Яагаад вэ гэхээр, энэ 15 орчим тэрбум төгрөгийг хэрхэхийг шийдээгүй байж, концесс хийж байна гэдэг чинь байж болдоггүй асуудал. Хэрэв хувьд шилжүүлэх гэж байгаа бол энэ улсаас хөрөнгө гаргасан юмыг зарах л ёстой юм байгаа. Концесс бол байхгүй. Мөнгөтэй ч компани биш, тэр. Эх үүсвэр байхгүй, барьж чадахгүй.

 Тийм учраас энэ оны төсвийн тодотгол хавар ярьж байхад үүнийг улсаас хөрөнгийг нь гаргаад дуусгая гэдэг дээр Их Хурлын удирдлага санал нэгдэж байсан. Дорлигжав, Сайханбилэг хоёр томилогдохдоо үүнийг дуусгана гэж ярьж байсан. Сая би Байнгын хороон дээр санал гаргаад, Хууль зүйн байнгын хороо 100 хувийн саналаар дэмжсэн. 4 тэрбум төгрөгийн эх үүсвэр ол гээд байхаар нь сая тэр Газрын тосон дээр маргаан гараад байсан, тэр зардлаас шилжүүлээд шийдвэрлэе гэсэн тэр нь үндсэндээ шийдэгдэх шиг боллоо. Ийм л учиртай юм.

 Эрдэнэбат сайд аа, та одоо энд сууж байна, Болор ч сууж байна. Энэ барьчихсан барилгыг концессоор өгөх тухай асуудал байхгүй ээ. Хойд талын корпусын үндсэн гадна ажил бүгд хийгдэж дууссан. Ийм барьчихсан барилгыг хувьчлалаар оруулж худалдана уу гэхээс биш, концессын тухай асуудал байхгүй шүү дээ. Концесс гэдэг чинь цагаан буурин дээр өөрийнхөө хөрөнгөөр юм бариад, түүнийгээ дараа нь шилжүүлэхийг л хэлж байгаа юм. Наад барилга чинь бол концессоор явах нөхцөлгүй барилга. Тэгээд би Төрийн өмчийн хороотой ярьсан юм. Энэ барилгыг юу болгоод байна вэ гэхээр, бидэнд хамаагүй болсон. Концессоор гээд Аж үйлдвэрийн яаман дээр материал нь байгаа гэхээр би Байнгын хороонд санал оруулдаг өглөө Эрдэнэбат сайдтай ярьсан юм, гэрээгээ өгчхөөч, үзье гэж. Тэгсэн гэрээг нь өгүүлнэ гэсэн чинь одоо хүртэл тэр гэрээ над дээр ирээгүй байна л даа.

 Улсын төсвөөс 3-4 жил хөрөнгө гарахдаа төрийн албан хаагчдын нэгдсэн эмнэлэг гэдэг статьяагаар, бүр ийм үгтэйгээр орж энэ 10 тэрбум төгрөг, дээрээс нь тэр аппаратын 5 тэрбум төгрөг гарсан шүү. Бүгд улсын өмч шүү. Одоо хувьдаа авах далд булхай луйвар тэнд явагдаад байгаа юм. Ийм байж болохгүй ээ.

 **Ч.Улаан**: Ганхуяг гишүүн тодруулъя.

 **Д.Ганхуяг**: Чононд хонь хадгалуулна гэдэгтэй адилхан юм болчхоод байна л даа. Улсын төсвөөс мөнгө гараад байгууламж барьчхаар, тэр мөнгөө гаргасан нь эзэн нь юм байгаа шүү дээ. Тэгсэн чинь барилга барьсан компани өөр авах гэж байгаа компани хоёр концессын гэрээ байгуулаад явж байна гэдэг чинь, энэ чинь арай ч болохгүй шүү дээ. Тэгээд би Нямдорж гишүүнтэй санал байна.

 Өөрөөр хэлбэл ийм юм хийхээ болиоч ээ, үүнийг концесс гэдэггүй юм аа. Тэгэхээр холбогдох улсуудтай нь хариуцлага тооцох хэрэгтэй.

 **Ч.Улаан**: Асуудлын зах зухаас нь л мэдээлэл авахад ийм байна. Ойлгомжгүй асуудал их байгаа юм. Тэгэхээр одоо бид нарын санал хураах гээд байгаа юм бол 1 эмнэлэг, 2 жигүүр төслийг гээд байгаа юм шүү дээ. Тэгэхээр энэ төслийн талаар Байнгын хороон дээр жич бид асуудал болгож ярих хэрэгтэй юм байна даа, цаашдаа. Энэ дээр гишүүд ингэж тогтож байна уу? за. Хоёр Байнгын хороо хамтарч ярья. Үүний хэлбэрийг нь зөв болгоё.

 Энэ эмнэлгийг үйл ажиллагаа явуулахад нь шаардлагатай Эрүүл мэндийн даатгалаас санхүүжих орлого, зардлыг 2.8 тэрбум төгрөгөөр нэмэгдүүлж, Эрүүл мэндийн сангийн улсын эмнэлгүүдэд олгох санхүүжилтийн хэмжээг мөн дүнгээр нэмэгдүүлэх.

 Санхүүжилтийнх нь асуудлыг одоо санал хураагаад одоо шийдье.

 Санал хураалт явж байна.

 13 гишүүн санал хураалтад оролцож, 11 гишүүн дэмжсэн байна. 84.6 хувийн саналаар энэ санал дэмжигдэж байна.

 Төсвийн хэрэгжилтийг зохион байгуулах тогтоол гарна гэж бид санал болгоод байгаа шүү дээ, ажлын хэсэг, тийм ээ. Түүн дотор үүнийг бие дааж тусгаж байгаад, ингээд Байнгын хороон дээр энэ 1 эмнэлэг, 2 жигүүр гэдэг төслийнх нь асуудлыг авч үзье гэж тогтлоо.

 Мөн үүнтэй холбоотой асуудал байна. Энэ нь Даатгалын хуулин дээр юм байна.

 Улсын нэгдүгээр төв эмнэлгийн санаачилсан 1 эмнэлэг, 2 жигүүр төслийг 2016 онд хэрэгжүүлэхэд эрүүл мэндийн даатгалын сангаас санхүүжих тусламж үйлчилгээний зардал болох 2.8 тэрбум төгрөгийн эх үүсвэрийг Эрүүл мэндийн сайдын багцад нэмж тусгах гэсэн саналаар санал хураалт явуулж байна.

 13 гишүүн санал хураалтад оролцож, 10 гишүүн дэмжиж, 76.9 хувийн саналаар энэ санал дэмжигдлээ.

 Эмнэлгийн үйл ажиллагааны санхүүжилттэй холбоотой асуудлыг шийдлээ. Хөрөнгө оруулалтынх асуудлыг тогтоолоор Засгийн газарт чиглэл өгч байгаад, одоо яаж шийддэг юм бэ?

 Улсын Их Хурлын гишүүн Ц.Нямдоржийн гаргасан, Хууль зүйн сайдын багцад эмнэлгийн барилгыг дуусгах зардалд 4 тэрбум төгрөг нэмж тусгах гэж байна.

 Засгийн газарт үүрэг өгөөд энэ эмнэлгийн санхүүжилтийн хэлбэр, хэмжээ, дуусгах хугацаа энэ бүх юмыг нь тодруулж, санал боловсруулж ирээд, ингээд Байнгын хороон дээр хэлэлцэж байгаад шийдүүлье гэсэн тийм л саналыг би хэлээд байна шүү дээ. Одоо 4 тэрбум гэхээр хэний гаргасан тоо юм, онох юм уу? Онохгүй юм уу? Төсөвт өртөг, батлагдсан өртөг нь нэмэгдэж байгаа юм уу?

 **Ц.Нямдорж:** Наадахыг чинь Хууль зүйн яамны төрийн нарийн бичгийн дарга 4 гэдэг тоо хэлсэн юм. Би дуудаж асуусан юм.

 **Ч.Улаан**: Энэ жаахан барьцгүй л юм байна. Нэгэнт санал гарсан юм. Та бүхэн кнопоороо дэмжихгүй гээд л хэлчих. Гишүүн санал хураалгая л гэж байна.

 Их Хурлаас гарах тогтоолд Засгийн газарт үүрэг өгөөд, энэ эмнэлгийн концессын асуудлаар, тэгээд өмнө орсон улсын төсвийн хөрөнгө оруулалтыг яах юм бэ? Концесс нь ямар байх юм? Хэлбэр нь ямар байх юм бэ? Ямар нөхцөлтэй байх юм? Хэдий хугацаанд байх юм? Зардал чирэгдэл нь хэд байх юм бэ? Энэ бүх юмнуудыг нь боловсруулуулж эндээ хэдүүлээ ярьж шийдвэр гаргая гэж байгаа юм.

 **Ц.Нямдорж**: Наадах чиглэлээр Их Хуралд санал хураалгаарай.

 **Ч.Улаан**: Улсын Их Хурлаас гарах тогтоолын төсөлд эмнэлгийн талаарх асуудлыг Засгийн газарт үүрэг өгч, судлуулж шийдвэрлүүлэхээр тусгая гэсэн саналыг дэмжье гэсэн санал хураалт явуулъя.

 Тогтоолоор үүрэг өгөөд, ирэхээр нь хоёр Байнгын хороо хамтраад ажиллая.

 13 гишүүн санал хураалтад оролцож, 10 гишүүн дэмжиж, 76.9 хувийн саналаар тогтоолоор үүрэг өгөхийг дэмжлээ.

 Улсын Их Хурлын гишүүн Ж.Энхбаяр, Я.Санжмятав, Ц.Оюунбаатар, Ц.Баярсайхан нарын гаргасан, Гамшиг судлалын хүрээлэнг Онцгой байдлын ерөнхий газартай нэгтгэхийг больж, урсгал зардлыг 150.4 сая төгрөгөөр нэмэгдүүлэх гэсэн саналыг дэмжье гэсэн санал хураалт явуулъя.

 13 гишүүн санал хураалтад оролцож, 11 гишүүн дэмжиж, 84.6 хувийн саналаар дэмжигдлээ.

 Улсын Их Хурлын гишүүн Я.Санжмятав, Д.Оюунхорол нарын гаргасан, 1 дүгээр хавсралтын хасах жагсаалтын 40 дүгээрт тусгагдсан, сургуулийн барилга 640 суудал Завхан аймгийн Их-Уул сум, 2016-17. Төсөвт өртөг 1.5 тэрбум гэсэн төсөл арга хэмжээг энэ дүнгээр хасах жагсаалтаас хасаж, төсөвт буцааж тусгах.

 2016-17 онд төсөвт өртөг нь 4.5 тэрбумаас 2016 онд 1.5 тэрбум гэсэн саналыг дэмжье гэсэн санал хураалт явуулъя.

 13 гишүүн санал хураалтад оролцож, 12 гишүүн дэмжиж, 92.3 хувийн саналаар дэмжигдлээ.

 Яригдаагүй асуудлууд л орж ирээд байна. Та нар сайн анхааралтай байгаарай.

 Урсгал зардал нэмэгдүүлэх саналын 17-г, Боловсрол, соёл, шинжлэх ухааны сайдын багцад:

 1.Монгол орны болон Улаанбаатар хот орчмын газар хөдлөлийн идэвхжилт цаашдын төлөв байдлыг судлах ажилд 228.4 сая төгрөг.

 2.Газар хөдлөлтийг бүртгэх идэвхжилтийг хянах станцуудын сүлжээг өргөтгөх, хэвийн ажиллагааг хангахад 355 сая төгрөгийг Шадар сайдын багцад.

 Эхний 1, 2 гэдэг нь Боловсролын сайдын багцад юм байна.

 Одоо Шадар сайдын багцад газар хөдлөлтийн гамшгаас урьдчилан сэргийлэх, эрсдлийг бууруулах чиглэлээр сургалт, сурталчилгааны ажил зохион байгуулахад 200 сая төгрөг.

 17 дээр дүнгээрээ 783.4 гэснийг саяны энэ 2 сайдын багц дээр салгаж байгаа юм байна.

 Энхбаяр гишүүн.

 **Ж.Энхбаяр:** Гишүүд ээ, энэ төсөвт өртөг нэмж байгаа юм биш. Нэг асуудал шийдэж байгаа байгууллага нь Боловсролын яамны харьяа болохоор, Шадар сайдын багцад бөөнд нь тусгасан болохоор, хэрвээ үүнийг ингэж тус тусад нь сайдын багцад нь салгаж өгөхгүй бол хүндрэл гарна гэсэн ийм зүйл байгаа юм.

 **Ч.Улаан**: Санал хураалт явуулъя. Дүнгээрээ батлагдсан зардлыг багцад нь хувааж тусгая гэсэн саналыг дэмжье гэсэн санал хураалт явуулъя.

 13 гишүүн санал хураалтад оролцож, 13 гишүүн дэмжиж, 100 хувийн саналаар дэмжигдлээ.

 Улсын Их Хурлын гишүүн М.Зоригтын гаргасан, Сүхбаатар аймгийн Эрдэнэцагаан сумын ерөнхий боловсролын сургуулийн барилгын гүйцэтгэлийн үлдэгдэл 3.2 тэрбум төгрөгийг нэмж тусгах гэсэн саналыг дэмжье гэсэн санал хураалт явуулъя.

 13 гишүүн санал хураалтад оролцож, 10 гишүүн дэмжиж, 76.9 хувийн саналаар дэмжигдлээ.

 Улсын Их Хурлын гишүүн Д.Эрдэнэбатын гаргасан, Сэлэнгэ аймгийн Мандал сумын 15.8 км замын концессын гэрээний дуусгаврын эргэн төлөлт 13 тэрбум төгрөгийг төсвийн хөрөнгө оруулалтад нэмэх.

 Энэ Их Хурал дээр хураагдчихсан шүү дээ. Ажлын хэсэг юу гэж үзэж байна вэ? Уначихсан л бол уначихсан шүү дээ. Тэгээд үүнийг хураалгах эрх зүйн үндэс байна уу? Ямар үндэс байна вэ?

 Тэгээд гишүүд санал гаргасан юм чинь би санал хураалгана шүү дээ. Та нар анхааралтай байж байгаад кнопоороо шийд л дээ.

 Санал хураалт явлаа. 13 тэрбум төгрөгөөр хөрөнгө оруулалт нэмэх.

 13 гишүүн санал хураалтад оролцож, 7 гишүүн дэмжиж, 53.8 хувийн саналаар дэмжигдлээ.

 Их Хурлын даргын өгсөн болон гишүүдийн гаргасан саналаар санал хурааж дууслаа.

 Хуралдаан дээр ороод гишүүд өөрсдөө хамгаална шүү. Би бол туйлын итгэл үнэмшилгүй байна шүү, энэ дээр.

 Дууны бичлэгээс буулгасан:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН